Nina Larsen Kvam trodde ikke sine egne øyne da hun vant gigantpremien på et av Spilleautomater.com sine spill. Kort tid etter stengte de kontoen og pengene forsvant.

For Sogndal-kvinnen Nina Larsen Kvam (25) gikk en drøm i oppfyllelse da hun sent i november satt hjemme og satset noen hundrelapper på et nettkasino-spill på Spilleautomater.com.



– Jeg satt hjemme og skalv. Jeg måtte ringe moren min og en venninne og jeg begynte nesten å grine, forteller 25-åringen til TV 2.

Hun hadde fylt opp spillekontoen med 300 kroner og på kort tid hadde hun vunnet en gigantpremie på 500.000 norske kroner.

– Jeg spilte meg opp til over 840.000 kroner, men da turte jeg ikke mer, sier Kvam.

Hjemme på Askøy utenfor Bergen, hvor hun bor med moren og samboeren sin, kunne hun ikke tro hva som nettopp hadde skjedd. Flere ganger logget hun seg inn og ut for å sjekke at pengene fortsatt sto på konto – at det hele ikke bare var en drøm.

Det gikk noen timer og pengene sto der fortsatt og Kvam trykket på knappen som overfører pengene fra spillekontoen til bankkontoen, slik hun med hell har gjort tidligere, dog med langt mindre beløp.

PREMIE: Her er de 842.568 kronene tilgjengelig på spillkontoen til Nina Larsen Kvam og prosessen er satt i gang med å overføre premien til hennes bankkonto. Kort tid etter var kontoen stengt. Foto: Privat.

NEKTER: SpilleAutomater.com nekter å utbetale pengene og truer med rettslige skritt dersom selskapet taper penger på saken. Foto: Faksimile Spilleautomater.com.

TEKNISK FEIL: Nina Larsen Kvam forsøkte i timene og dagene etter kontoen ble stengt å finne ut hva som hadde skjedd. Det kunne ikke Spilleautomater.com svare på med det første. Foto: Privat.

– Jeg logget inn igjen rundt midnatt bare for å se summen én gang til, men da var kontoen plutselig stengt.

Har du opplevd liknende i forbindelse med pengespill på nett? Tips våre journalister på 02255 eller 02255@tv2.no.

– Ble tilbudt 30.000 kroner for ikke å gå til media

Spilleautomater.com drives av selskapet PlayCherry Ltd som er registrert på Malta. «Ditt norske kasino» heter det under logoen til selskapet i Norge, som ellers har kunder i hele Europa.

Ifølge PlayCherry Ltd var det en «teknisk feil» med spillet som Kvam spilte på, og dermed ble spillekontoen fryst automatisk. Da hennes spillekonto ble gjenåpnet flere dager senere sto ikke lenger pengene der.

Kvam opplevde ikke at noe var feil underveis, og regnet med at alt var i skjønneste orden da de 842.568 kronene tydelig sto på hennes spillekonto i timene etter hun gav seg med spillingen for kvelden. (Se bilde til høyre i artikkelen).

– Jeg tok kontakt for å sjekke hva som var galt og da fikk jeg beskjed om at det kunne dreie seg om en systemfeil og at de skulle se nærmere på saken, sier Kvam.

Fire dager senere snakker hun på telefon med en leder for Norge-divisjonen i selskapet.

– Jeg fikk tilbud om 30.000 kroner i kompensasjon, mot at jeg ikke tok kontakt med hverken media eller andre om saken. Det sa de til meg på telefonen og de kom med det samme tilbudet i en epost til advokaten min, forteller Kvam.

– Som å kjøpe 20 Flaxlodd og vinne på alle

Advokat Eirik Espelid bekrefter opplysningene overfor TV 2, og forteller at han og hans klient formelt har avslått «tilbudet» om økonomisk kompensasjon.

– Vi vurderer nå å politianmelde selskapet for forsøk på svindel, opplyser Espelid til TV 2.

Spilleautomater.com mener Kvam ikke har rett på pengene hun har vunnet. I en epost til TV 2 viser selskapet til brukervilkårene som kundene har sagt seg enig i ved registrering.

«I tilfelle systemsvikt eller feil på et spill (et avvik fra normal funksjon av spillet uansett grunn) som resulterer i feil i oddsberegning, avgifter, gebyrer, bonuser eller utbetaling, eller konversjon mellom aktuelle valutaer, ('Systemfeil’), vil SpilleAutomater.com søke å plassere alle parter direkte berørt av slike systemfeil i den posisjon de var i før systemfeilen oppsto. SpilleAutomater.com forbeholder seg retten til å annulere alle spill som var gjenstand for slike systemfeil og å fjerne eventuelle utbetalinger gitt som et direkte resultat av systemfeilen.»

– Feilen kan i dette tilfelle sammenliknes med at en spiller kjøper 20 Flaxlodd og vinner topp-premien på alle loddene, sier administrerende direktør i Spilleautomater.com, Marius Andersen til TV 2.

Selskapet unnlater å svare på direkte spørsmål om de har tilbudt Kvam 30.000 for ikke å ta saken videre.